Opslagkoeël tref driejarige in PEArgieffoto Drie persone, insluitend ŉ driejarige seun, is Donderdagoggend beseer tydens ŉ skietery in Helenvale, Port Elizabeth in die Oos-Kaap. Kol Priscilla Naidu, woordvoerder van die polisie, het gesê twee slagoffers, onderskeidelik 19 en 22 jaar oud, was omstreeks 11:15 op die hoek van Elk- en Stagstraat toe ŉ man hulle genader het. “Hy het verskeie skote op hulle gevuur. Die twee slagoffers het in Stagstraat af gehardloop en die man het steeds op hulle bly skiet. ŉ Opslagkoeël het ŉ driejarige seuntjie getref wat in die straat gespeel het.” Die seuntjie se wang is beseer. Die ander twee slagoffers is onderskeidelik in die linkerbeen, boud en hande getref. “Die twee slagoffers is vermoedelik deel van die Boetie Rus Boys-bende. Dit is nie duidelik aan watter bende die skieter behoort nie.” Genl.maj. Thembisile Patekile, bevelvoerder vir Mount Road, doen ŉ beroep op die gemeenskap om saam met die polisie te werk om dié misdadigers uit te ken. “Dit is die tweede voorval hierdie week waar twee jong kinders beseer is deur opslagkoeëls. Die gemeenskap kan nie ŉ veilige hawe bied aan hierdie misdadigers nie, want onskuldige jong slagoffers beland in die middel van die bendeoorlog. Ons doen ŉ beroep op die gemeenskap om na vore te kom en hierdie misdadigers aan te meld. Julle is die oë en ore van die polisie.” Die bestuur van die polisie en die gemeenskap het Donderdagmiddag by die Helenvale-hulpbronnesentrum vergader. Die provinsiale eenheid wat bendebedrywighede ondersoek, sal drie sake van poging tot moord ondersoek, het Naidu bygevoeg. Enigiemand met inligting kan lt.kol. Mike Grobler kontak by 082 442 1825.